钦定古今图书集成/理学汇编/字学典/第085卷 > 《元陈绎曾翰林要诀》 > 《第五肉法》
## 钦定古今图书集成/理学汇编/字学典/第085卷 > 《元陈绎曾翰林要诀》 > 《第五肉法》

捺满　提飞。

字之肉笔豪是也，疏处捺满，密处提飞，平处捺满。

险处提飞，捺满即肥，提飞则瘦。肥者豪端分数足也，瘦者豪端分数省也。

右字法

笔　字一寸，蹲七釐，提五釐，捺九釐，画一分，以是为
率，清劲递减三釐。初学提活，蹲轻则肉员，老成提紧，
蹲重则肉䟐。〈如万岁枯藤䟐也。《季海》“笔在画中，力出字外”，用此也。〉
纸　强弱有分数，笔力临时斟酌之。水太渍则肉散，
太燥则肉枯。干研墨则湿点笔，湿研墨则干点笔。墨
太浓则肉滞，太淡则肉薄，麤则多累，积则不匀。
磨墨之法，重按轻推，远行近折。

砚　池宽面细，每夕一洗，则水墨调匀，血肉得所。端
石取细润停水，歙石取缜涩发墨，兼之斯为宝矣。
凡磨墨不得用砚池水，令墨滞笔沍。须以水滴汲新
水，临时斟酌之。

凡书不得自磨墨，令手颤，筋骨大强，是大忌也。
初学须佳纸，令后不怯；须用恶笔，令后不择笔。

右用笔分数，通论纸、墨砚等。